khistorydata/jeongjo-sjw-relations huggingface dataset:
정조 6년
壬寅三月十一日酉時。上御誠正閣。左承旨與檢校直閣入侍時。左承旨徐有防。左副承旨金宇鎭。記事官李祖承。兼春秋金鳳顯。別兼春秋金載瓚。以次進伏訖。上曰。今番謁聖時事觀之。士習可謂無餘地矣。冊袱之埋置。隨從之攔入。不有法意。少無顧忌。如此而安得嚴科場而正士趨乎。然此猶係士子事也。不足深責。至以考試事言之。早呈試券皆爲落屈。名之以謁聖科。豈有晩取之事乎。由此而實才似多冤屈。命官與主文事。誠爲慨然矣。有防曰。壯元試券。是結字云。不爲考出於天地軸之內。而遠取於三百張之後。甚怪矣。上曰。主文則猶或付之生疎。而命官事實。未曉得矣。有防曰。旣有主文。則命官似難主張矣。宇鎭曰。本閣問安時刻已過。何以爲之乎。上曰。依例書出。仍爲頒布可也。命書榻敎曰。騎馬一匹立之。史官一員待命。上曰。李判府箚批。尙不頒布。果何故耶。有防曰。臣未聞知矣。命書傳敎曰。大臣批答。趁不頒布云。伊日該承旨。從重推考。命退。承史以次退出。
정조 6년
行都承旨嚴璹藥院進。左承旨徐有防坐。右承旨趙時偉坐直。左副承旨金宇鎭坐。右副承旨李惠祚坐直。同副承旨林錫喆奉命在外。注書趙興鎭奉命在外李祖承仕直。假注書趙衍德藥院直。事變假注書李顯道仕。
정조 6년
李惠祚啓曰。卽伏見濟州牧使李文爀兩度啓本。則旌義縣監李長益。書以益長。莫重奏御文字。名字該書。極涉不察。所當還爲下送。而越海之際。遲滯可悶。原啓本自本院修整入啓。而事體所在。不可無警。該牧使李文爀推考。何如。傳曰。允。
정조 6년
徐有防啓曰。右承旨趙時偉。今日不爲仕進。卽爲牌招。何如。傳曰。允。
정조 6년
傳于徐有防曰。下直閫帥入侍。
정조 6년
李惠祚啓曰。新除授同副承旨林錫喆奉命赴燕。方留柵內云。待其還渡江。乘馹上來事。下諭。何如。傳曰。依啓。
정조 6년
注書李祖承病。代以尹序東爲假注書。
정조 6년
李惠祚啓曰。假注書尹序東時無職名。令該曹依例付軍職。冠帶常仕。何如。傳曰。允。
정조 6년
以臺諫有闕。政事取稟。傳于李惠祚曰。政官牌招開政。
정조 6년
李惠祚。以兵曹言啓曰。內禁衛將金明遇。身病猝重。旬月之內。無望供職。呈狀乞遞。宿衛輪番之任。不宜久曠。改差。何如。傳曰。允。
정조 6년
傳于徐有防曰。刑曹正郞。宣傳官。今日政竝差出。
정조 6년
有政。吏批。行判書李命植進。參判參議未差。右副承旨李惠祚進。以權爲司諫。姜彝正爲修撰。尹行元爲副修撰。趙城鎭爲副校理。沈鑏爲刑曹正郞。承文博士單李敬裕。正字單李星俊。兵批。判書鄭好仁進。參判蔡弘履入直進。參議黃昇源替直。參知柳誼病。右承旨趙時偉進。以金海柱爲副摠管。田光說爲內禁將。鄭彦衡朴師郁爲五衛將。白東運爲都摠經歷。李近胄李身敬爲宣傳官。李命胤爲僉知。趙明煥爲臨津別將。金宗履爲部將。僉知單李煜。副司果洪文泳。
정조 6년
吏批。再政。以鄭東浚爲吏曹正郞。兵批。再政。以洪龍運爲宣傳官。
정조 6년
吏批。三政。以李時秀爲吏曹正郞。
정조 6년
傳于李惠祚曰。近日吏曹事。不成說矣。以是差出郞官。使之今日內肅拜。而尙無動靜。政院何不申飭乎。旣無情勢。則焉敢如是稽慢。吏曹正郞鄭東浚各別申飭。斯速謝恩。
정조 6년
李惠祚啓曰。吏曹正郞鄭東浚申飭肅拜事。命下。而來到闕外。謂有所執。飭敎之下。尙不膺命。揆以事體。誠極未安。從重推考。更爲催促。何如。傳曰。有甚情勢。無端逡巡。莫曰先輩之或多力辭。古今異宜。何論已例之有無。年少名官。乖激之處義。決不可從他。去年遞一銓堂。今年遞一銓郞。稱以力辭曲諒爲事。寧有如許事面。政院不能督出。一銓郞有此啓辭乎。此啓辭勿施。更加各別嚴飭。
정조 6년
傳于李惠祚曰。吏曹正郞李時秀望筒還入。
정조 6년
備忘記。飭敎之下。一味逡巡。寧有如許紀綱。若此不已。出場無期。以此以彼。豈可無處分。吏曹正郞鄭東浚果川縣監除授。時任縣監遞付京職。今已侵夜。何必因此留門。新除授縣監待開門辭朝。仍令當日赴任。赴任形止。令道臣狀聞。
정조 6년
李惠祚啓曰。明日次對。兩司長官。當爲進參。大司憲吳載純待開門牌招。諫院無進參之員。除在外外。呈告人員。竝一體牌招。以爲推移入侍之地。何如。傳曰。允。
정조 6년
以京畿監司前兵使李性默請罪狀啓。傳于李惠祚曰。此等事隨現痛懲。無或饒貸。而至於玆事。反覆狀辭。頗多疑端。幷皆姑舍。是以奴證主。終是法外。況厥奴所供。亦有問目外說話。此則關係風化。李性默之有罪無罪詳査。則可以得其實。而該道伯之翻證奴供。以爲證案。抑何意義。京畿監司李亨逵爲先緘辭。從重推考。性默本是京居人。不必付之該道。況本邑距京不遠應問各人等。令該曹一竝捉致。出意見盤覈得情後。捧供以聞。
정조 6년
李惠祚。以義禁府言啓曰。前獻納成德朝。副司果權坪。前司諫趙榮弼等推考事。傳旨。啓下矣。成德朝時在京畿高陽地。權坪趙榮弼等。時在楊州地云。依例發遣府羅將。竝拿來。何如。傳曰。待待命拿囚。
정조 6년
又以義禁府言啓曰。江原道鐵原府龍潭驛徒二年半定配罪人李鎭璧放送事。承傳。啓下矣。李鎭璧卽爲放送事。分付該道道臣之意。敢啓。傳曰。知道。
정조 6년
又以刑曹言啓曰。昨日殿試時。代射借射罪人。黃海道安岳居姜宗燁元重郁朴鳳起等三人。現捉押來。故罪人姜宗燁元重郁朴鳳起等。代射借射情節。發問嚴覈。則姜宗燁招內。今番初試時。幸得入格。而同行落榜人元重郁。以其煙價之未報。路資之難辦。自請捧價代射。故果令重郁代射。同入試所。未射之前。被捉的實云。元重郁之招。一如宗燁之供。朴鳳起招內。渠以宗燁等同鄕之人。因事上京。同留一處矣。昨日殿試時。姜宗燁及初試人朴尙大。請以卜直同入。故全昧法禁。果爲隨往被捉。而至於借射代射等事。實爲曖昧云。所謂朴尙大亦宜一體嚴査故卽爲發捕。則尙大落榜之後。已爲下去云。姜宗燁元重郁處。更以此捧招。則亦如鳳起之招。果以卜直請去。而元無借射代射等情節云矣。科場至嚴。雖尋常試所。猶不敢生心冒入。況此莫重殿試。稱以卜直。具擧子服色。敢爲肆然攔入者。究其情節。代射一款。的然無疑。而平問之下。游辭不服。其在嚴科場杜後弊之道。不可不窮覈重勘。朴尙大則發關本道。令道臣査實狀聞後。稟處。朴鳳起則係是出身。令義禁府處之。姜宗燁元重郁旣以借射代射遲晩。所當照律。而朴鳳起朴尙大等。未得情之前。有不可徑先發配。姑爲嚴囚待本事結末後。照律定配。何如。傳曰。允。
정조 6년
刑曹啓目。粘觀此陳萬才擊錚內辭緣云云。令本道詳査狀聞後。稟處。何如。判付啓。一邊之說。雖難偏信。不炊之竈。煙豈自生。本事必是武斷鄕曲之類。侵虐良民而然。令該道道臣。別定剛明官。窮査以聞爲有矣。近來本道回啓。無論事之是非。以漫漶彌縫爲事。今番段除。尋常惕念。祛私按査之意。幷以分付道臣處爲良如敎。
정조 6년
壬寅三月十二日辰時。上御誠正閣。左承旨入侍時。左承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。右承旨何不仕進乎。有防曰。聞有身𧏮。未能入來云矣。上曰。卽爲出牌。以爲仕進。可也。命退。承史以次退出。
정조 6년
壬寅三月十二日午時。上御誠正閣。慶尙兵使入侍時。同副承旨李惠祚。假注書趙衍德。記注官金健修金鳳顯。慶尙左兵使金廷遇。以次進伏訖。上曰。閫帥進前。廷遇進伏。上曰。曾經幾邑乎。廷遇曰。經興陽碧潼豊川三邑矣。上曰。亦經別軍職乎。廷遇曰。未經矣。上曰。水使曾經何處乎。廷遇曰。經全羅右水使矣。上曰。今玆除拜。爲軫久屈。而便是特簡。爾其惕念爲之可也。仍命讀宣諭。惠祚對讀訖。命廷遇先退。上曰。右副承旨。今日不爲仕進云。亦有實𧏮而然乎。惠祚曰。然矣。命書傳敎曰。右副承旨病不仕進。許遞。又命書傳敎曰。近久停撤。且多稟處事。次對進定於明日。又命書傳敎曰。久淹可惜。行將渡江。宜令緋玉還朝。兼掌令林錫喆承旨除授。上曰。承旨何年登科乎。惠祚曰。己卯圓點科矣。上曰。年前因何事被論乎。惠祚曰。以陞補科題事。略有提及於先正矣。其時以詆辱先正。作爲罪案。累年見枳矣。上曰。館學疏亦竝出乎。惠祚曰。然矣臣處事不敏。幾陷大僇。而幸蒙天地之恩。得保性命莫非聖賜。閉門不出。六年于玆矣。又蒙拂擢之恩。獲廁周行之列。圖報無地。不勝感泣矣。上曰。職在春坊。其爲幾年乎。惠祚曰。不過四十餘日。而一次登筵。五參召對矣。上曰。其時因何事相較於敬彬乎。惠祚曰。時講聖學輯要。敬彬不爲敷陳文義。惟以仰質爲主。故臣果以書筵事體。何等嚴截。而旣違格例。且涉猥屑。有所面斥。賓客徐命膺亦爲論責矣。上曰。兄弟爲幾人乎。惠祚曰。三兄弟俱爲登科。而臣兄已作故。臣弟昨年。以湖邑濫載事。方在罪罷中矣。上曰。年今幾何。惠祚曰。今六十二矣。上曰。以做度入直乎。惠祚曰。以下位連爲入直矣。命退。承史以次退出。
정조 6년
壬寅三月十二日午時。上御誠正閣。左副承旨入侍時。左副承旨金宇鎭。記事官李祖承。兼春秋金健修金鳳顯。以次進伏訖。上曰。林錫喆可謂年老久勤。今始陞資。亦云晩矣。宇鎭曰。行未出柵。恩資遽降。必爲感泣矣。上曰。軍士房承旨入侍。出榻敎賤臣承命出。與趙時偉偕入進伏。上曰。有旨齎去宣傳官。何當入來耶。時偉曰。望日間可以及之矣。上曰。一二直提學入侍。賤臣承命出。與一直提學沈念祖。二直提學鄭志儉偕入進伏。上曰。近來日氣不調。雨澤未適。民事實多憂悶。嶺南今已設賑。麥農果爲。何如云耶。時偉曰。頃聞南來之言。則麥農果爲免凶。民可以聊生云矣。念祖曰。御製碑文謄本。多有付標處。何以爲之乎。上曰。後日釐正可也。念祖曰。孟子講則自今朔爲始。一次竝講上下篇之意。已爲知委於諸講員矣。上曰。孟子畢講後。當繼講中庸耶。志儉曰。然矣。上曰。孟子文義。實無質問處。幷講上下篇誠好矣。念祖曰。然則一朔所講。當爲二卷矣。上曰。唯。命退。諸臣以次退出。
정조 6년
行都承旨嚴璹藥院直。左承旨李在學坐。右承旨金宇鎭坐。左副承旨趙鼎鎭坐直。右副承旨黃昇源坐直。同副承旨李惠祚坐。注書趙興鎭奉命在外李祖承病。假注書趙衍德藥院直尹序東仕直。事變假注書李顯道仕。
정조 6년
金宇鎭啓曰。明日常參經筵。取稟。傳曰。停。
정조 6년
傳于李惠祚曰。下直守令邊將。次對同爲入侍。
정조 6년
傳于金宇鎭曰。大臣備局堂上引見。
정조 6년
傳于李惠祚曰。右承旨聞有實恙。同副承旨尙未出柵。院中極爲苟艱。竝許遞。前望單子入之。待下批牌招。推移入直。承旨前望單子入之。黃昇源金履禧落點。
정조 6년
金宇鎭啓曰。新除授同副承旨金履禧。以前任安州牧使。方在解由未出中。何以爲之。敢稟。傳曰勿拘。
정조 6년
以統制使具明謙狀啓。金海等邑守令。餉穀未捧夥多。惶恐待罪事。傳于李惠祚曰。勿待罪事回諭。
정조 6년
傳于李惠祚曰。左承旨聞有實病。同副承旨方在任所。竝許遞。前望單子入之。
정조 6년
傳于李惠祚曰。守令多窠。政官牌招開政差出。
정조 6년
有政。吏批。行判書李命植進。參判參議未差。同副承旨李惠祚進。以沈有鎭爲大司諫。柳儞金孝眞爲正言。洪文泳爲副校理。金尙集爲左尹。徐鼎修爲兵曹參議。尹行元爲兼西學敎授。寧邊府使鄭象仁金頤柱安聖彬勿施。李東馨爲鍾城府使。南建九爲愍懷墓守衛官。學正單鄭良翰。
정조 6년
再政。以李在學爲寧邊府使。
정조 6년
兵批。判書鄭好仁病。參判蔡弘履替直。參議柳誼入直進。參知徐鼎修未肅拜。右承旨金宇鎭進。護軍吳載熙。司直李世奭崔台衡。司果李曾祜。司正尹序東。僉知單李樞厦。
정조 6년
承旨前望單子入之。李在學趙鼎鎭落點。
정조 6년
傳于李惠祚曰。新除授承旨。待下批牌招入直。
정조 6년
傳于李惠祚曰。詞訟劇地。不容曠官。刑曹參議。今日政擇差。
정조 6년
三政。以徐有防爲刑曹參議。徐鼎修爲寧邊府使。
정조 6년
傳于李惠祚曰。更令勿施。事涉如何。雖已點下。無端出外。何異遷補。寧邊府使徐鼎修改差。仍任前職。其代今日政。以無故人差出。
정조 6년
傳于李惠祚曰。朝著雖曰乏人。寧邊一窠。豈無可擬之人。而非老病。或纔經守令人。則必以閣臣承旨擬望。以至四改望筒。國體之苟簡。莫甚於是。吏曹判書李命植從重推考。
정조 6년
四政。兵曹參議徐鼎修仍任事。承傳。以尹蓍東爲寧邊府使。
정조 6년
假注書尹序東有頉。代以鄭萬始爲假注書。
정조 6년
黃昇源。以御營廳言啓曰。本廳哨官金德基受由下鄕。過限不來。事關紀律。汰去之意。敢啓。傳曰。知道。
정조 6년
黃昇源。以義禁府言啓曰。因刑曹啓辭。出身朴鳳起移本府處之事。允下矣。朴鳳起今方待命。卽爲拿囚之意。敢啓。傳曰。知道。
정조 6년
黃昇源。以義禁府言啓曰。代射罪人朴鳳起着枷杻足鎖。移囚東間之意。敢啓。傳曰。知道。
정조 6년
禁府啓目。罪人朴鳳起原情云云。代射情節。反覆究覈。則以卜直隨入等說。游辭不服是白如可。施威嚴問之後。乃以符同宗燁。冒入代射之意。始爲自服。究厥情狀。萬萬痛惡。所當依律勘斷。而朴尙大之借射於鳳起委折。方自該曹。行査本道。姑爲因囚。待査啓上來後稟處。何如。判付啓。依允。
정조 6년
禁府照目。奉常寺主簿姜鳳瑞矣。祭享物種。何等至重。而身爲典祀官。下輩之用情。熟設之欠精。慢不檢飭。事之可駭。莫此爲甚。以此照律。罪杖一百收贖公罪。奉敎依允。
정조 6년
禁府照目。雲山前前郡守成大中。孟山前縣監王漢禎等矣。成大中段。罪人之逃𧙤。在於丁酉七月。而遞歸雖在同月逃失時。當該守令。旣有本道査實現告。則其不善防守之罪。在所難免。王漢禎段。定配罪人。不能嚴束。致有逃失之患。而亦不趁時粘報。事極可駭。竝只以此照律。罪各杖六十。收贖奪告身一等私罪。奉敎依允。
정조 6년
壬寅三月十三日巳時。上御誠正閣。左副承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。果川縣監下直後。卽爲出去乎。宇鎭曰。已出去矣。上曰。可得少休矣。宇鎭曰。然矣。上曰。右承旨之病。何如。宇鎭曰。以挾食感氣。猝難得差矣。上曰。承旨前望單子持入。賤臣承命出捧入。命退。承史以次退出。
정조 6년
壬寅三月十三日午時。上御誠正閣。禮房承旨入侍時。左承旨徐有防。假注書趙衍德。記注官金健修金鳳顯。以次進伏訖。上曰。檢校待敎入侍事。分付。健修承命出傳。徐龍輔進伏。上曰。今日之雨。旣作旋晴。甚可惜矣。有防曰。田家方待雨云矣。上曰。寧邊府使望筒。更爲擬入事。分付。賤臣承命出傳。上曰。檢校待敎。再明日試講入來。可也。命退。承史以次退出。
정조 6년
行都承旨嚴璹藥院直。左承旨李在學坐直。右承旨金宇鎭式暇。左副承旨趙鼎鎭坐。右副承旨黃昇源坐。同副承旨李惠祚坐直。注書趙興鎭奉命在外李祖承仕直。假注書鄭萬始藥院直。事變假注書李顯道仕。
정조 6년
傳于李在學曰。左承旨入侍。
정조 6년
趙鼎鎭啓曰。明日抄啓文臣試講時。何承旨進去乎。敢稟。傳曰。右副承旨進去
정조 6년
傳于趙鼎鎭曰。左副承旨馳詣宗廟景慕宮。奉審摘奸以來。
정조 6년
趙鼎鎭啓曰。假注書鄭萬始時無職名。令該曹依例付軍職。使之冠帶常仕。何如。傳曰。允。
정조 6년
假注書鄭萬始有頉。代以李顯道爲假注書。李顯道陞付。代以李暾爲事變假注書。
정조 6년
傳于李惠祚曰。文臣不文也自不妨。而二字軍號。不能着際書進。至有三改之命。如許騎堂。不可無警。入直兵曹堂上。從重推考。
정조 6년
趙鼎鎭。以弘文館言啓曰。新除授副校理洪文泳趙城鎭。副修撰尹行元卽爲牌招察任。何如。傳曰。允。
정조 6년
李惠祚。以吏曹言啓曰。繕工奉事羅處大呈狀內。身病猝重。勢難察任云。今姑改差。何如。傳曰。允。
정조 6년
黃昇源。以戶曹言啓曰。各道年終錢穀御覽會計。待慶尙道會案上來。修正以入事。前已。啓下矣。本道會案。今纔來到。御覽會計。受出修正之意。敢啓。傳曰。知道。
정조 6년
持平韓栐啓曰。持平李泰永。以臣筵體生疎。觸事失措。俄有承宣問備之請。今又承特敎。誨責備至。臣之不稱之實。於是尤著矣。其何敢一刻抗顔仍冒於臺次乎。引嫌而退。其所做錯。旣緣疎忽。且承特推。勢難仍在。請持平李泰永遞差。答曰。依啓。
정조 6년
李惠祚。以義禁府言啓曰。承政院假注書尹序東拿囚之意。敢啓。傳曰。旣示飭意。何必捧供。照律放送後。草記。
정조 6년
又以義禁府言啓曰。時囚罪人尹序東照律放送後。草記事。命下矣。尹序東段。傳旨內。釋褐未滿數日。且況初入堂后。莫重筵話。愆期不修正。致勤促敎。已極駭然。且聞入侍注書言。托以眼病昨夜不書一字云。新入人之如是慢忽。始今初見。令該府拿問處之。從重勘律。罪取考律文。則大明律不應爲條有曰。凡不應得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。尹序東。杖八十。收贖奪告身三等放送之意。敢啓。傳曰。知道。如有功議。各減一等。
정조 6년
又以義禁府言啓曰。尹序東。杖八十。收贖奪告身三等事草記批旨內。如有功議各減一等事。命下矣。尹序東七代祖斗壽光國功臣。慶平君玏異姓六寸親云。功議各減一等。杖六十。收贖奪告身一等之意。敢啓。傳曰。知道。
정조 6년
刑曹啓目。李命業等十人一竝嚴囚。以待處分。三福等旣有捧供以聞之命。上裁。何如。判付啓。李性默罪狀諸條。雖與道伯狀辭。或多相左之端。此則更加究覈。自可綻露。而其中巫女一事。勿論招見或押近。渠亦有省覺。則寧忍對面討話乎。卽此一端。難免重繩是如乎。卿曹回啓中。論其罪狀。不在於潛奸與否云云。誠是的確之論。移義禁府。使之嚴問口招爲旀。至於三福稱名漢所爲。大關風化兺除良。觀此各人等供辭。三福之獰頑。十倍於性默。構誣上典。必陷死地。眞所謂是可忍也。孰不可忍者也。厥漢之排謀設計。如是狼藉。則惟其行胸臆之際。勿論營與邑。必有行賄納囑之擧。此等節次。竝以三福身乙。爲先施威。更良嚴問。期於輸款爲旀。所謂李生員稱名人之主張。是事亦何委折是喩。亦爲捉來。施威嚴問爲旀。雖以李仁康言之。縱其子狎巫。縱其奴陷主。以此以彼。豈敢曰在家不知。此則待結末。從當處分爲良如敎。
정조 6년
李惠祚。以義禁府言啓曰。刑曹啓目。判付內。李性默移義禁府。嚴問口招事。命下矣。李性默今方待命。卽爲拿囚之意。敢啓。傳曰。知道。
정조 6년
禁府啓目。前兵使李性默原情云云。嚴問之下。許多罪犯。終不直陳。其中雖或有可以發明之端是白乎乃。至於巫女一款。秋曹査案。旣已詳備。則實無自辯之路。而一事掩諱。不爲輸款之狀。極涉痛駭。所當請刑是白乎矣。曾經閫帥。勿爲請刑。旣有先朝受敎。上裁。何如。判府啓。其矣發明之說。有難取信。相考刑曹文案議處爲良如敎。
정조 6년
刑曹啓目。粘罪人奴三福等原情云云。施威之下。終不直陳一體嚴囚。以待結末後。勘處。何如。判付啓。二三福及李熙采嚴囚。以待用刑時。盤問取服。其餘發告是在。李命業等段。受囑於何人。納囑於何處委折。揆以獄體。不可不一番嚴覈後決處。幷只施威取招爲旀。所謂巫女之出入人家。擊缶唱謳。誠有萬萬巧惡者是隱。乃丁酉以後。朝禁極爲至嚴。而但令逐之江外。旣無越送彼境之令是隱則居接鄕曲。與被捉於城內外。不無所間。卿其參量勘斷爲旀。外此各人等滯囚宜恤。一幷放送爲良如敎。
정조 6년
刑曹啓目。粘高哲夢致等。良賤辯別辭緣。考律勘處之意。分付。何如。判付啓。依回啓。施行爲有矣。兩漢等姑先捉來。嚴囚營獄待用刑令道臣親執。各別嚴刑後。發配之意。行會爲良如敎。
정조 6년
刑曹啓目。粘殺獄罪人崔泰獜案。令本府參酌懲礪之意。幷以。分付。何如。判付啓。覆啓內辭意。十分明白。依回啓。施行爲良如敎。
정조 6년
副修撰尹行元疏曰。伏以。臣鹵莽蔑劣。百無肖似。早從蔭塗。晩竊倖第。尋常祿仕。猶懼不堪。經幄論思。初非擬議。幸逢明時。濫廁邇列。曾無絲毫之補。恒切愧懼之忱。果然憲臣之啓出矣。以近來經筵文義之模索草率。論斥甚嚴。至請問備。臣亦近日行公玉堂中一人。司直之言。固當拜而受之。而滿心慙悚。靡所容措。間添臺職。引避見格。館銜違召。亦蒙恩勘。而鑾坡一步。便成鐵限。不意新除又下。此際。且惶且感。固當竭蹶。而自顧踪地。彈墨未乾。揆以廉防。四維至嚴。一館諸僚。相繼引義。則臣雖欲抗顔冒膺。其可得乎。且臣且下情私。有萬萬煎迫者。七耋老父。方患毒痢。症形危篤。氣息凜綴。臣方左右扶將晝夜在側。此時離捨斷無其勢。玆隨天牌。仰控至懇。伏乞聖慈。俯諒臣情勢之難强。特許臣職名之鐫削。俾便救護。仍命選部。勿復檢擬。以謝公議。以安私分。不勝幸甚。踏啓字。
정조 6년
壬寅三月十四日辰時。上御誠正閣。左承旨入侍時。左承旨李在學。假注書鄭萬始。記注官金健修金鳳顯。以次進伏訖。命書刑曹啓目。判付訖。上曰禁府及秋曹。今日內幷開坐捧供以聞事。分付。賤臣承命出傳。上曰。昨日筵說。注書何不修正以入乎。史官出去知入。可也。健修承命出回奏曰。今方正書云矣。上曰。注書新入堂后。昨夜何不修正。而至今不納乎。知入。可也。賤臣承命出回奏曰。姑未盡書。而所書者幾半云矣。上曰。注書有眼疾云乎。賤臣對曰。果有眼疾。昨夜不得正書云矣。命書傳敎曰。釋褐未滿數日。且況初入堂后。莫重筵話。愆期不修正。致勤促敎。已極駭然。且聞入侍注書言。托以眼病。昨夜不書一字云。新入人之如是慢忽始今初見。當該假注書尹序東。令該府拿問處之。從重勘律。以懲他新進。命退。承史以次退出。
정조 6년
壬寅三月十四日午時。上御誠正閣。左副承旨。一二提學入侍時。一直提學沈念祖。二直提學鄭志儉。左副承旨趙鼎鎭。記事官李祖承。兼春秋金健修金鳳顯。以次進伏訖。上曰。待敎處義。甚過矣。銓郞雖是淸宦。旣已行公於閣職。則何必撕捱於是任也。古之人。或有處義於判堂者。而未聞自郞官爲然者也。固辭銓任。雖曰美事。豈非過擧耶。志儉曰。甚爲惶悚矣。念祖曰。明日試講。當於奉審後爲之。日勢似差晩矣。上曰。朔望自內有璿源殿奉審之禮。雖非內閣奉審。似致日晩矣。上曰。明日本閣奉審時。時原任閣臣之進不進。皆已知之乎。念祖曰。姑未詳知矣。上曰。右相亦當入來云耶。念祖曰。似入來矣。上曰。檢校待敎之以一人久任。亦涉苟簡。此後則檢校直閣。不可不以二人。啓下矣。然檢校之銜。多有未知者。故頃於寶鑑纂修時。檢校古制。亦使之添入矣。志儉曰。今則皆已知之矣。上曰。廳注書入侍。賤臣承命出。與鄭晩始偕入進伏。上曰。爾居在南陽乎。晩始曰。然矣。上曰。爾與守禦使爲幾寸乎。晩始曰。爲六寸矣。命退。諸臣以次退出。
정조 6년
行都承旨嚴璹藥院直。左承旨金宇鎭坐。右承旨趙鼎鎭坐直。左副承旨未差。右副承旨黃昇源坐直。同副承旨李惠祚坐。注書趙興鎭奉命在外李祖承仕直。假注書姜世鷹藥院直。事變假注書未差。
정조 6년
傳于黃昇源曰。抄啓文臣課講入侍。
정조 6년
傳于趙鼎鎭曰。右承旨入侍。
정조 6년
金宇鎭啓曰。事變假注書李暾時無職名。令該曹依例付軍職。冠帶常仕。何如。傳曰。允。
정조 6년
傳于黃昇源曰。承旨房仍。
정조 6년
趙鼎鎭啓曰。新除授左副承旨金魯淳。以前任成川府使。方在解由未出之中。何以爲之。敢稟。傳曰。勿施。前望單子入之。
정조 6년
以政官再牌啓辭。傳于黃昇源曰。參議只推。判書更卽牌招。而今已侵夜待明朝擧行。
정조 6년
以吏曹參議徐有防再牌不進。罷職傳旨。傳于趙鼎鎭曰。只推。與判書待開門牌招。
정조 6년
黃昇源啓曰。卽者議政府錄事來言。領議政徐命善。左議政洪樂性。右議政李福源。以爲愚迷顚錯。罪上添罪。筵敎之下。萬萬震懍。走伏金吾。恭俟嚴誅云。仍納命召。何以爲之。敢稟。傳曰。知道。是何擧措。是何擧措。凡在瞻聆。孰不駭惑。不料表正之地。有此顚倒之事也。目下元無事端。大臣之忽地執以爲引。至又胥命金吾。予誠莫曉其委折。卽令史官。傳授命召。安心勿待命之意。傳諭。細觀啓語。似以筵敎爲嫌。而所謂筵敎。未知何日何筵何許說話也。旣無文跡之頒示。必是史官之漏洩。今日以前入侍注書。竝令該府拿問得情。以慰大臣之心。以解中外之惑。
정조 6년
黃昇源啓曰。卽者中樞府錄事來言。判府事鄭存謙。以爲筵敎之下。轉益惶懍。走伏金吾。恭俟嚴誅云。係是大臣去就。敢啓。傳曰。已諭時任大臣。待命啓辭。安心勿待命事。遣史官卽爲傳諭。
정조 6년
黃昇源啓曰。卽者義禁府都事來言。判府事鄭存謙。領議政徐命善。左議政洪樂性。右議政李福源今方待命於金吾門外云。係是大臣去就。敢啓。傳曰。知道。
정조 6년
李顯道拿問。代以姜世鷹爲假注書。
정조 6년
傳于趙鼎鎭曰。昨以注書事。申飭何如。則又未幾。何所謂事變注書。徑歸私次。大臣傳諭。未及往宣。以此事狀。致煩上問。此而尋常處之。釋褐稍久之後。將作何許罪犯。李暾爲先令該府處之。
정조 6년
備忘記。筵話至嚴。莫敢漏泄。莫特邦禁。自來如許。雖以我東先正之論言之。所上封事。有曰榻前說話。出而傳語。諸大臣以下。皆無遠慮。共爲營救。使其人不伏典刑。此禁不嚴麗季之事。必將馴致云云。朱子又以宋帝誥漏泄文字之罪。而拘於親寵。不能窮治爲歎。爲承史者。果知此箇事理乎。今日事雖不知出自何人。傳於何處。而若其法禁之蕩然。豈非反隅處也。方今王府。嚴覈得情。而來後萬有一更以筵話現發之擧。無論承旨。或史官。隨卽明施典憲。爲先以此傳敎。一通書揭堂上堂后壁上。以爲交相警惕之地
정조 6년
李惠祚。以義禁府言啓曰。前獻納成德朝拿囚之意。敢啓。傳曰。分揀放送。
정조 6년
李惠祚。以義禁府言啓曰。副司果權坪拿囚之意。敢啓。傳曰。分揀放送。
정조 6년
黃昇源。以義禁府言啓曰。前司諫趙榮弼拿囚之意。敢啓。傳曰。分揀放送。
정조 6년
黃昇源。以義禁府言啓曰。承政院假注書李顯道拿囚之意。敢啓。傳曰。知道。
정조 6년
黃昇源。以義禁府言啓曰。承政院事變注書李暾拿囚之意。敢啓。傳曰。明日捧供以聞。
정조 6년
禁府啓目。假注書李顯道原情云云。傳旨問目內辭緣。專事周遮。終不直陳。究厥所爲。極爲痛駭。所當請刑是白乎矣。旣有持草供入侍之命。上裁。何如。啓。傳曰。大臣旣以得聞於大臣之子。陳箚引義是隱則此囚別無更問之端。況於箚批。亦以白放爲言。李顯道放送爲良如敎。
정조 6년
右議政李福源箚曰。伏以。臣子臣時秀。今日退自講席。來傳聖敎。有及於臣等陳箚事。臣承聞以來。始覺日前處義之大段乖宜。惶懍之極。走報僚相。僚相亦皆惶懍。以爲揆以分義。不可晏然。遂相與走伏金吾。恭俟嚴誅。不意史官。臨宣聖諭。特下勿胥命之敎。罪戾未勘。恩渥有加。感激惶隕。轉益罔措。且臣於前後注書拿問之命。有不勝萬萬震懍者。筵敎之來傳於臣。者臣子也。轉報於僚相者。臣也。臣子則以事關臣身故來傳。臣則與僚相同事故轉報。至於堂后之臣。初無一字相示。而乃以臣與臣子之罪。替被嚴問。臣何敢厭然自掩。不以實自首乎。伏乞聖明。亟降威罰。以爲妄傳筵話者戒焉。取進止。答曰。省箚具悉卿懇。筵話事卿旣質言。至此更何必持疑也。在囚注書。方欲白放。卿須安心勿辭。卽起視事。仍傳曰。此批答遣史官傳諭于右議政。
정조 6년
壬寅三月十五日巳時。上御誠正閣。抄啓文臣課講入侍時。一直提學沈念祖。二直提學鄭志儉。左副承旨趙鼎鎭。右副承旨黃昇源。假注書李顯道。記注官金健修金鳳顯。以次進伏訖。命昇源書傳敎曰。數遞可悶。前刑曹參議李在學仍任前職。承旨前望單子入之。又命書傳敎曰。亞銓望無故者。只是金文淳一人。與其苟排三望。無寧單付一人之爲愈。然單望參判。古無是例。近日朝廷事。何事成說。而至於玆事。又屬不成說之一端。政官牌招開政。吏曹參判有闕之。代以在京無故人。今日政差出。書訖。賤臣承命出傳。持入承旨望單。金魯淳落點。上曰。新除承旨若在解由未出中。則令政院。卽爲啓辭。可也。賤臣承命出傳。上曰。李益運不爲入來。是何故也。念祖曰。向來朝廷有事之時。因覲親受由在外之故矣。上曰。李益運使之入參課講。可也。志儉承命出傳。上曰。李益運事。予已聞之矣。向時事三司之人。適有當之者。適有不當之者。而近來時俗入者主之。出者奴之。是豈共公之論乎。若此不已。則是又將爲往時偏論世界。而且今人之莫適有主。東西趨奔者。予甚惡之矣。一自銓郞復古以後。停望拔望。任自爲之。是豈成說之事乎。一直提學亦當銓曹。故處事若是。此乃有害於自家。身家之事。予甚慨然矣。予以保合爲念。故姑爲含容。而今日之言。實出愛人以德之意也。繼自今凡事。必爲小心改舊。可也。大凡天下事。皆可執迹以論。而今以烏有之事。勒加於人。則雖曰末世。而人無悅服之心矣。如是而其於朝廷何哉。予於玆事。骨顫膽掉。卽不忍言。不忍聞之事也。若有犯者。則其所懲討之心。豈後於今日諸臣。而至於重臣事。則旣無其跡。又無其端。雖欲聲罪。亦將奈何。且抄啓文臣。雖非官職亦是名選。罪名若或微細。則猶有可强之道。而旣以廉隅自引。則予亦不可以强迫矣。豈有私好惡而然哉。事面如是故也。予之所慨然於今日朝廷者。抑有其三。其一。卽人鬼未辦。義理不明也。其一。卽科場事也。親臨考試。事體至重。故多取合考。所以定立落考等第。而今番合考。但取七張。又皆選取於結字軸以下。此自有科擧以來。予所初見者也。雖以試場言之。雜亂特甚。全無申飭之意。非不知嚴加禁斷。而亦有下行。有司事之慮。姑爲置之。而紀綱又其一也。旣曰。嚴敎則大臣意謂待命。而乃以無前例之箚子。引入西班判付事。而竝爲陳箚。予甚慨然矣。命開講。李時秀等。以次進講。至李錫夏講訖。命少退。有頃。復命開講。徐龍輔等。以次進講。至李祖承命誦奏。祖承曰。臣未及誦之矣。上曰。何不誦習乎。仍命書傳敎曰。抄啓文臣李祖承講章。全不熟習。從重推考。書訖。命退。諸臣以次退出。
정조 6년
壬寅三月十五日未時。上御誠正閣。右承旨入侍時。右承旨金宇鎭。記事官李祖承。兼春秋金健修金鳳顯。以次進伏訖。上曰。今日坐直誰某耶。宇鎭曰。姑未停當矣。宇鎭曰。兼春秋金健修入侍之際。未及待令。隨後入來。推考。何如。上曰。置之。可也。命退。承史以次退出。
정조 6년
壬寅三月十五日初更三點。上御誠正閣。右副承旨入侍時。右副承旨黃昇源。記事官李祖承。兼春秋金鳳顯。別兼春秋徐龍輔。以次進伏訖。上曰。承旨與注書。分讀公事以奏。昇源及賤臣以次分讀訖。命書榻敎曰。新除授承旨。待下批牌招察任。仍命退。承史以次退出。
정조 6년
行都承旨嚴璹藥院直。左承旨金宇鎭坐直。右承旨鄭志儉坐。左副承旨趙鼎鎭坐。右副承旨徐鼎修坐。同副承旨李惠祚坐直。注書趙興鎭奉命在外李祖承仕直。假注書姜世鷹藥院直。事變假注書李敬裕仕。
정조 6년
李惠祚啓曰。大司憲吳載純呈辭。執義兪彦鏶。掌令柳匡國李穦在外。持平韓栐呈辭。一員未差。以今日監察茶時之意。敢啓。傳曰。知道。
정조 6년
承旨前望單子入之。徐鼎修落點。
정조 6년
李暾拿處。代以李敬裕爲事變假注書。
정조 6년
傳于李惠祚曰。監察茶時訖。可休矣。政院之不請牌招。殊非故例。該房承旨。從重推考。無故懸病臺諫推考。在外及未肅拜兩司許遞。前望單子入之。入之。大司諫黃昇源。司諫金載人。獻納李昌漢。掌令金翊休尹長烈。正言徐有成李益運。持平尹行元落點。
정조 6년
趙鼎鎭啓曰。新除授獻納李昌漢。方在罷散中。何以爲之。敢稟。傳曰。敍用。
정조 6년
傳于李惠祚曰。新除授臺諫。牌招察任。
정조 6년
傳于金宇鎭曰。承旨前望單子入之。入之。鄭志儉落點。
정조 6년
傳于金宇鎭曰。承旨房仍。右承旨爲禮房。左副承旨爲軍士房。
정조 6년
金宇鎭啓曰。吏曹判書李命植。參議徐有防牌不進推考傳旨及罷職傳旨。今方捧入。而開政命下之後。不卽擧行。事甚未安。判書更卽牌招。何如。傳曰。安有如許事體。到今有甚情勢。更違召命。揆以分義。萬萬寒心。參議只推。與判書更爲牌招。此後違牌。政院切勿呼望。
정조 6년
有政。吏批。行判書李命植進。參判未差。參議徐有防進。右副承旨徐鼎修進。以鄭一祥爲吏曹參判。趙時偉爲戶曹參議。柳明現爲懿昭墓守衛官。接慰官李敬一。學錄金致永單付。
정조 6년
傳于趙鼎鎭曰。兵曹參議前望單子入之。入之。徐有防落點。
정조 6년
兵曹參議徐有防。參知柳誼陞降。
정조 6년
兵批。判書鄭好仁。參判蔡弘履。參議徐有防病。參知柳誼入直進。以李䆃趙榮弼爲副護軍。趙時偉林錫喆金履禧李泰永爲副司直。尹行元爲副司果。
정조 6년
吏曹口傳政事。刑曹佐郞金夏璉。禮曹佐郞文躍淵相換。
정조 6년
金宇鎭。以宗親府言啓曰。自前宗臣。宗法甚嚴。而至於太廟親祭時祭班。不論資級先後。只以嫡庶定次。故且於朝班。與外朝不同。例爲別班。而以近來言之。海溪君。卽故海運君槤之族姪也。雖先資窮。海運君槤。旣爲同品。則每於朝班及候班。爲右座矣。今又鶴城君楡。卽海溪君之族叔。而旣爲同品。故玆於候班。宗議據前規爲右座。則海溪君。一從宗議。而安春君烿。卽安昌君燝之嫡再從兄也。旣爲同品。則座次亦自先後。而安昌君燝。不遵宗法。闕內公廳。言辭乖悖。此惟細故。雖不足責。而莫重問安單子中。旣書爵號及名字。而任自刮出。冒入候班。如此無嚴放肆之習。不可尋常置之。請安昌君燝罷職。以懲日後之習。何如。傳曰。宗親自有宗親之法。一有違越。合施警勵。依施。
정조 6년
李惠祚。以義禁府言啓曰。高嶺前僉使李澄萬。拿囚之意。敢啓。傳曰。知道。
정조 6년
禁府啓目。向前李性默議處云云。以此照律。何如。啓依允。又啓目。高嶺前僉使李澄萬原情云云。問目內辭緣。泛稱遲晩。所當請刑是白乎矣。曾經都摠經歷。勿爲請刑。旣有先朝受敎。議處。何如。啓依允。
정조 6년
禁府啓目。事變假注書李暾原情云云。傳旨內辭緣。泛稱遲晩。刑推得情。何如。啓。傳曰。幺麽新進。猥叨堂后。如有一分嚴畏之心。初入之日。焉敢如其怠忽。其矣。所爲萬萬駭然兺除良。況於特敎置對之下。所供專事粧撰。眞所謂罪上添罪。且聞注書言。大臣待命。在於申前云爾。則其矣身之不待下批。任自出去。尤豈成說乎。然又專諱事狀。有若初無犯科者然。此等供辭。何可循例判下。原供辭勿施。更良取招爲良如敎。
정조 6년
吏曹判書李命植疏曰。伏以。臣於昨日。以本曹參判通擬事。政牌降臨。臣隨詣闕外。與僚堂相對論確之際。臣先擧一人。則僚堂。謂以親屬之不遠嫌。不肯許。臣以爲銓通。異於他職。必取踐歷之優洽。衆論之推嚮。然後方可爲之。今若舍此。則他無當先之人。而遠嫌不過微事。何可以私害公乎。僚堂一向固執。終不回聽。末乃擧臣之族。以爲當通。有若對擧而相軋者然。噫。是何言也。在己則以爲親屬。而嫌不欲通。在臣則亦知其爲親屬。而强使之通。何其無恕字工夫也。臣誠信不能素孚。言議不能見重。畢竟受輕。一至於此。有靦面目。莫非自取。尙誰尤哉。念臣本以無似。冒當不敢當之任。孤立冥行。信心徑情。早晩顚踣。固已自分。曾不料僚寀之間。乃有此咄逼之擧也。再違嚴召。滿心惶仄。待朝之牌。今又荐辱。廉愧所關。進身無路。玆敢猥入文字。悉暴事狀。伏乞聖慈。俯賜諒察。特加鐫削。俾成命無滯。安心獲安焉。答曰。省疏具悉。卿其勿辭行公。
정조 6년
吏曹參議徐有防疏曰。伏以。臣於見職。固知不稱。而含恩怵分。亦已屢膺矣。到今更無必辭之端。顧何敢荐犯違傲。自速罪戾。而第臣於亞銓新通。竊有所萬萬難安者。臣祗承政命。隨詣闕外。與判堂商議於朝房。判堂拈臣切近之親。勉臣內擧之義。臣盛言嫌不得擬議之意。仍以地閥資歷。亦叶物情者擧似。則判堂。亦惟曰親嫌。而反持前說。吃吃不休。噫。判堂之所薦。卽臣切近之親也。臣之所擧。卽判堂疎遠之族也。蓋此嫌之有無。當觀親之遠近。而今乃舍自己遠族。取僚堂之近屬。不小顧念。强令通擬者。抑何故也。遠猶引義寔出過直。近不顧嫌。極涉放倒。二者取捨。一言剖決。而盡日相持。終未停當。此莫非臣平日誠意。不能相孚於長僚之致。自顧慙恧。無面可顯。亞堂差出。成命經宿。而緣臣見輕。尙未擧行。論其罪犯。臣實爲首。召牌之下。承膺無路。略暴情。仰瀆崇嚴。伏乞聖慈。俯垂鑑諒。亟削臣所帶之職。以安私分。仍治臣逋慢之罪。以昭法紀不勝幸甚。答曰。省疏具悉。爾其勿辭察職。
정조 6년
壬寅三月十六日辰時。上御誠正閣。右承旨入侍時。右承旨金宇鎭。記事官李祖承。兼春秋金健修金鳳顯。以次進伏訖。上曰。吏判與三銓。推讓不已。至於上徹。可謂有古人風。政命亦已經宿。似過矣。宇鎭曰。在京無故人中。只有數人。而一爲三銓之近親。一爲判堂之族人。故互爲推讓。至於呈疏之擧云矣。命書吏曹判書李命植。參議徐有防疏批。仍命書傳敎曰。互相推讓。不害爲美事。而如是之際。得無葛藤之慮乎。政命已至經宿。辭疏又承批旨。吏曹判書李命植。參議徐有防。更卽牌招。斯速開政。又命書傳敎曰。觀此銓堂疏本。且聞該房所奏。宰臣中在京無故者。只是一二人。銓堂之逡巡。亦由於是云。其在息鬧之方。豈無變通之道。卿宰罷削人員。竝敍用。仍命書榻敎曰。惠慶宮進服加減正氣散一貼。自今日煎入。命退。承史以次退出。
정조 6년
壬寅三月十六日未時。上御誠正閣。右承旨入侍時。右承旨鄭志儉。記事官李祖承。兼春秋金健修金鳳顯。以次進伏訖。上曰。承旨俄以徐鼎修落點矣。待明日開門牌招事。分付。賤臣承命出傳。還入進伏。上曰。兵曹參議前望單子。入之。賤臣承命持入。少頃命退。承史以次退出。
정조 6년
行都承旨嚴璹藥院直。左承旨趙時偉坐直。右承旨金宇鎭坐。左副承旨鄭志儉坐。右副承旨徐鼎修坐。同副承旨黃昇源坐直。注書趙興鎭奉命在外李祖承仕直。假注書姜世鷹藥院直。事變假注書李敬裕仕。
정조 6년
以二十一日。輪對。取稟。傳于趙時偉曰。爲之。
정조 6년
趙時偉啓曰。皇朝三皇忌辰望拜禮。前期一日以稟事。曾有先朝受敎矣。今十九日毅宗皇帝忌辰日。親行望拜禮。何以爲之。敢稟。傳曰。謹當躬行矣。
정조 6년
傳于趙時偉曰。淸齋在明。兩司不可不備員。大司諫前望入之。昨日新除臺諫之無端違牌。事體所在。極爲未安。竝更卽牌招察任。
정조 6년
大司諫前望單子入之。趙尙鎭落點。
정조 6년
以掌令尹長烈。持平尹行元。獻納李昌漢。正言李益運牌不進。罷職傳旨。傳于黃昇源曰。只推更爲牌招。
정조 6년
以掌令尹長烈。獻納李昌漢。正言李益運牌不進罷職傳旨。傳于黃昇源曰。只推。更爲牌招。
정조 6년
傳于趙時偉曰。寶鑑纂輯事役。姑未告訖。都廳之滯直館中。殊非勿擬三司之法意。副校理趙城鎭許遞使之專意校正之役。
정조 6년
兵曹口傳政事。以趙城鎭爲副司果。
정조 6년
以慶尙監司趙時俊狀啓。傳于黃昇源曰。密啓之坼見。前所未聞。雖因生疎之致。有難全然無警。當該承旨遞差。身爲右位。袖手不言。不料此承宣之疎忽如許。坐直右位承旨。亦爲遞差。院中無人。前望單子入之。待下批爲爲牌招入直。入之。趙時偉黃昇源落點。
정조 6년
傳于趙時偉曰。承旨房仍。
정조 6년
以內農圃內官改量手本。傳于趙時偉曰。此事果無憑公之弊是隱喩。不可循例粘尾啓下。此手本下戶曹。令判堂往復該寺。仍又行査該道。從長決折後。具由草記。
정조 6년
以內弓房手本。傳于黃昇源曰。朝家之負債於貢人。厥數極其夥然。而但令督徵。甚非字恤之政。此意曾於去冬詢瘼時。有所下敎。其間錢已散給。銅亦促納乎。弓造之越限。雖甚未安。貢人之倒懸。亦所當念。此手本。有難循例啓下。出給該曹。從長區處後。草記。
정조 6년
以平安監司徐浩修博川郡失火狀啓。傳于黃昇源曰。取考向來平壤德川例。優給恤典。另加撫摩安集之意。自本司卽爲措辭行會。該郡所報。極其草率。尋常文報。如是無形。則安望治政之綜明。待民戶畢奠接。令道臣狀聞後。該郡守李漢佐。下該府處之。
정조 6년
黃昇源。以弘文館言啓曰。新除授修撰姜彝正。時在洪忠道公山地。請斯速乘馹上來事。下諭。傳曰。依啓。
정조 6년
趙時偉。以吏曹言啓曰。新除授鍾城府使李東馨戶奴呈狀內。奴矣上典偏母。今年七十二歲。法不當遠赴云。親年七十者。勿敍三百里外遠邑守令。載在法典。鍾城府使李東馨。依例改差。何如。傳曰。允。其代口傳差出。
정조 6년
吏曹口傳政事。以崔爲鍾城府使。
정조 6년
大提學金鍾秀疏曰。伏以。臣本儱侗粗疎。短於點檢。重之積傷喪病。神精消落。公私百爲。忘前失後。觸事生疣。無往非罪。噫。寶鑑跋文。事體何等嚴重。而矇未覺察。大有脫誤。至煩改書啓下之擧。雖聖度天大。罰止問備。而臣心震懍。置身無地。戴胄之告唐宗曰。臣子之於尊極。不得稱誤。其義可謂嚴矣。古人以奏御文字之點畫差誤。猶稱死罪。況此莫重文字之最當敬愼處乎。嗚呼。臣之無似。冒膺濫銜。僨事招釁。可立而待。而惟是撰進跋文。更圖去就。臣旣祗奉恩言。故一自文字進御之日。竊自謂職名。便屬已遞。從此可幸無罪。豈意一番文字之役。已陷萬死有餘之科。而茫然不自覺知也哉。卽此神識之全爽。可驗其非復生人貌樣矣。只有伏地戰慓。撫躬傷嘆而已。玆敢席藁私次。冒上自劾之章。伏乞聖明。亟命有司。議臣當被之律。俾國體尊而私分安。千萬之幸。答曰。省疏具悉。所辭過矣。卿其勿辭行公。
정조 6년
禁府啓目。假注書李暾原情云云。傳旨。問目內辭緣。泛稱遲晩。刑推得情。何如。啓。除刑推議處爲良如敎。
정조 6년
又照目。前兵使李性默。矣以渠所供。參考刑曹文案。凡諸作弊之事。不但彼此供招之互相矛盾。各人更招。亦不無窘遁之語。則有難直歸之於武斷之科是白乎矣。至於巫女一款。擊缶唱謳。渠雖或發明。招來幕娼。亦不敢全諱。則當此禁令至嚴之時。在渠道理。尤宜小心畏法。而旣不善居鄕。又不謹持身。致有洞民齊訴之擧。論其罪狀。萬萬駭痛。以此照律罪。杖一百收贖。告身盡行追奪。私罪。奉敎依允。又啓目。判向前李澄萬。其疎忽不審之罪。極爲可駭。以此照律。何如。啓依允。
정조 6년
壬寅三月十七日卯時。上御誠正閣。右副承旨入侍時。右副承旨徐鼎修。記事官李祖承。兼春秋金鳳顯。別兼春秋徐龍輔。以次進伏訖。上曰。兵曹參議入來與否。知入。賤臣承命出。回奏曰。俄已入來云矣。上曰。承旨多日休養。身恙今已快差乎。鼎修曰。積氣姑未快解矣。上曰。今日當坐直耶。鼎修曰。臣以新除。似當上直矣。命退。承史以次退出。
정조 6년
壬寅三月十七日巳時。上御誠正閣。左承旨右承旨兵曹參議檢校直閣入侍時。兵曹參議徐有防。檢校直閣徐鼎修。左承旨金宇鎭。右承旨鄭志儉。記事官李祖承。記注官金鳳顯。別兼春秋徐龍輔。以次進伏訖。上曰。閽禁法意甚重。而觀於近日。懈弛轉甚。是何故耶。有防曰。連爲申飭而每有攔入之弊。甚爲惶悚矣。上曰。惕念蕫飭。無至如日前攔入之患。可也。命退。諸臣以次退出。
정조 6년
壬寅三月十七日酉時。上御誠正閣。軍士房前一直提學入侍時。前一直提學鄭民始。左承旨趙時偉。記事官李祖承。兼春秋金健修金鳳顯。以次進伏訖。民始曰。近來隔滯症候。若何。上曰。差勝矣。民始曰。寢睡水剌之節。更若何。上曰。數日以來。寢睡則似勝。而厭食一樣矣。上曰。再昨大臣事。果何擧措。實未可知也。大臣待命。體面重大。則過屢日之後。忽地待命。豈不逕庭耶。民始曰。數昨待命。可謂不先不後。而豈敢晏然不爲處義乎。實爲惶悚矣。時偉曰。再明日出宮時門路。以何處擧行乎。上曰。以協陽門爲之。仍命書傳敎曰。再明日門路。以協陽門爲之。又命書榻敎曰。抄啓文臣親試。以二十日爲之。仍命退。承史以次退出。
정조 6년
行都承旨嚴璹齋直。左承旨趙時偉齋直。右承旨金宇鎭齋宿。左副承旨鄭志儉齋直。右副承旨徐鼎修內閣進。同副承旨黃昇源齋宿。注書趙興鎭奉命在外李祖承病。假注書趙衍德齋直。事變假注書李敬裕藥院直。
정조 6년
鄭志儉啓曰。抄啓文臣親試。二十日爲之事。命下矣。處所以何處爲之乎。敢稟。傳曰。便殿爲之。
정조 6년
傳于鄭志儉曰。左承旨右承旨入侍。
정조 6년
以獻納李昌漢。正言李益運牌不進罷職傳旨。傳于黃昇源曰。只推。更爲牌招。
정조 6년
趙時偉啓曰。假注書姜世鷹。身病猝重。勢難察任。今姑改差。何如。傳曰。允。
정조 6년
姜世鷹改差。代以趙衍德爲假注書。
정조 6년
趙時偉。以奎章閣言啓曰。奉謨堂所奉璿源譜略列聖誌狀御製。及內出冊寶。移奉于外奎章閣事。命下矣。奉安吉日。令日官推擇。則今三月二十二日爲吉云。以此日擧行。何如。傳曰。允。
정조 6년
壬寅三月十八日辰時。上御誠正閣。左承旨入侍時。左承旨趙時偉。記事官李祖承。兼春秋金鳳顯。別兼春秋李集斗。以次進伏訖。上曰。嶺南設賑邑民情。果何如。而得無一人捐瘠之患耶。昨年失稔。南土爲最。而兼之以水災。實無甁罌之資。又無墻壁之依。唉嗟衆口。何以聊生。爲方伯者。果能體朝家之至意。不負宣化之責。爲守宰者。亦能盡賙濟之大要。不失字牧之道乎。每一念到。憂慮實深。承旨亦有民情之聞知者乎。時偉曰。聖念至此。臣不勝欽仰之忱矣。爲今日方伯守令者。雖甚無狀。豈敢不仰體乎。昨見臣兄私書。則賑邑諸守令。殫誠盡心。凡在濟窮之政。靡不用極。故民人不至於浮黃。村落不至於流離。甚以爲幸云矣。蓋歉荒之後。癘疫最爲可慮。而賑政得宜。民不爲病。麥農向熟。人將有食。從此民憂。可以少弛矣。時偉曰。惠慶宮湯劑。今已停止。當出榻敎乎。上曰。唯。命書榻敎曰。惠慶宮進服加減正氣散。自今日停止。時偉曰。宣傳官齋宿一節。或爲或否。未有定規。今番則何以爲之乎。上曰。旣有其規。則何可已之乎。依近例爲之。可也。命退。承史以次退出。
정조 6년
壬寅三月十八日巳時。上御誠正閣。右副承旨入侍時。右副承旨徐鼎修。記事官李祖承。記注官金鳳顯。別兼春秋徐龍輔。以次進伏訖。上曰。政院事。極爲駭然。凡於狀啓之到院。必待申後入啓。果何事耶。鼎修曰。因諸承旨輪看後入啓。故自然遲滯矣。上曰。此後則不必如是。隨到隨啓。可也。命退。承史以次退出。
정조 6년
壬寅三月十八日未時。上御誠正閣。前一直提學。時一直提學。左副承旨入侍時。前一直提學鄭民始。時一直提學沈念祖。左副承旨鄭志儉。假注書趙衍德。記注官金鳳顯。別兼春秋李集斗。以次進伏訖。上曰。外奎章閣移奉冊子。若於當日奉出奉謨堂後。冊寶又請內出。則自多遲滯之端。日勢似晩矣。念祖曰。雖當日擧行。似當發宿於金浦矣。上曰。事當苟艱。以二十日。奉出奉謨堂冊子及內出冊寶。而啓行好矣。念祖曰。聖敎誠然矣。上曰。彩輿當入幾部乎。不必多用。酌定部數。可也。念祖曰。以三部爲定。姑未的知。明日欲先詣奉謨堂。整頓當奉之冊子。而磨鍊彩輿容入矣。上曰。奉去冊子爲幾許耶。念祖曰。前年有書下件記。當依此奉去矣。上曰。奉去冊寶。又當用一彩輿乎。念祖曰。一部似可奉安矣。民始曰。璿源譜略奉行時。儀節頗備。今番當依此擧行矣。上曰。今則又有諡狀御製。比前奉行時。尤有較重矣。民始曰。果然矣。在前奉安時。各邑發束伍。作前後射隊。而自藝文館。例爲發關矣。念祖曰。考宗簿寺謄錄。則不載此一段矣。民始曰。此則京外。自有擧行之節矣。念祖曰。參酌宗簿寺奉安行謄錄。出草儀註。先此持入矣。命民始讀奏儀註訖。上曰。原任閣臣。似參於奉出時矣。念祖曰。似然矣。上曰。彩輿出城後。以馬駕輿乎。念祖曰。然矣。上曰。監司陪往於金浦乎。念祖曰。此則在前奉安時。以草記稟定矣。上曰。前一直提學。曾以翰林。作曝曬之行。應知前例。筵退後。與一二直提學相議。磨鍊儀註。可也。民始曰。請出冊寶時。當詣仁政殿。請承傳色請出乎。上曰。冊寶出納。例於正殿擧行矣。上曰。此是自本閣創行之事。參酌故例。善爲釐正。好矣。志儉曰。御製條問。出送李益運。則不爲製進。還卽入送。此與過限不製有異。事極駭然。不可依定式推考而止。所當自本閣請勘。而方帶臺職。不得循例請罪矣。上曰御製條問。還爲入送。揆以事體。極涉駭然矣。民始曰。若以兩司拔望爲引。則至於臺閣之任。固當規避。而今此御製條問。不爲製進。還爲入送。極甚可怪。且臺閣停望之人。亦有該司郞官行公之事矣。上曰。事不成說。自本閣各別申飭。從速製進事。分付。仍命退。諸臣以次退出。
정조 6년
壬寅三月十八日酉時。上御誠正閣。檢校直閣入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。璿源譜略御製列聖誌狀奉安儀注。持來乎。鼎修曰。然矣。命讀儀註訖。上曰。陪往儀節。比於曝曬之行。大有勝焉矣。鼎修曰。然矣。上曰。日字甚迫。擧行必艱。以今二十四日退行。何如。鼎修曰。聞是日則係是拘忌。故不得退定云矣。命退。承史以次退出。
정조 6년
行都承旨嚴璹藥院直。行左承旨金尙集坐直。右承旨趙時偉坐。左副承旨金宇鎭坐。右副承旨黃昇源坐直。同副承旨金履禧未肅拜。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
大駕詣春塘臺。皇壇望拜禮時。入幕次後。奎章閣政院玉堂藥房口傳問安。答曰。知道。
정조 6년
傳于趙時偉曰。奉審承旨入侍。
정조 6년
傳于金尙集曰。右承旨入侍。
정조 6년
備忘記。向來朝著。鎭安無期。言臣之因此被譴。不知爲幾人。奚持爻象不佳。況此本事。卽予不忍聞之說也。以是特下禁令。無論若疏若章。使諸臣。毋敢更或煩浼于予。到今可謂水流雲空。方喜世道之庶幾就緖。今此李益運之疏。又何爲而發也。莫曰扶護異於擠擊。語及本事。均之爲不忍聞之說也。冒犯禁令。一也。惜乎益運。慮未到此。且思之。此之不已。說往說來。復作前日光景。所謂而又害之者此也。此則猶屬重臣一己之私。而噫。予於本事。每一聞之。心魂飛爽。爲今日北面於予者。豈敢向予。更事提起乎。此而例勘。彼此縮頸之流。皆必接跡而起。競相紛聒。將不勝其支當。正言李益運削職。至若承宣之徑出。似是不可已之擧。而疏以代避。明有先朝禁令。臺臣急於必呈。雖有侵斥。失旣在彼。豈或張皇引義。都承旨嚴璹等上疏還給。竝從重推考。
정조 6년
傳于金尙集曰。都承旨以下上疏。旣有還給之命。諸承旨竝卽牌招。推移入直。
정조 6년
傳于金尙集曰。承旨中時帶閣職人。政院則旣命除本仕。凡係院中事務。元不致察。獨於徑出。謂無前例。不得不聯名。事甚無謂。此後時帶閣職人。無或隨參。設或聯名。政院切勿捧入。
정조 6년
傳于金宇鎭曰。閣事院務不但自多相妨。行公於本閣。引義於本院。名實太不相似。左副承旨鄭志儉。右副承旨徐鼎修今姑許遞。前望單子入之。入之。金尙集申應顯落點。
정조 6년
金相集啓曰。新除授右副承旨申應顯。方在罷散中。何以爲之。敢稟。傳曰。前望單子入之。入之。金履禧落點。
정조 6년
傳于金宇鎭曰。新除授承旨。牌招察任。
정조 6년
兵曹口傳政事。副司直鄭志儉徐鼎修。
정조 6년
以平安監司徐浩修留庫穀加分狀啓。傳于趙時偉曰。令廟堂。今日內草記稟處。
정조 6년
金尙集。以備邊司言啓曰。卽見平安監司徐浩修狀啓。則道內留庫穀。限五萬石特許加分爲請。而有今日內草記稟處之命矣。諸道加分之請。旣已準許。今於關西。不可異同。依狀請許令加分。而另加撙節。毋或濫費之意。日前纔有筵稟。申飭着意擧行之意。一體分付。何如。傳曰。允。
정조 6년
以刑曹都囚徒。傳于金宇鎭曰。李命業朴巨福池福世放。
정조 6년
傳于金尙集曰。未下直閫帥守令。皆令明日辭朝。
정조 6년
金尙集。以訓鍊都監言啓曰。依下敎。本局牙兵哨官及軍二十一名等處。各木綿一疋式。施賞之意。敢啓。傳曰。知道。
정조 6년
壬寅三月十九日卯時。上詣春塘臺。皇壇望拜禮入侍時。行都承旨嚴璹。左承旨趙時偉。右承旨金宇鎭。左副承旨鄭志儉。右副承旨徐鼎修。同副承旨黃昇源。記事官李祖承。假注書趙衍德。記注官金鳳顯。別兼春秋李集斗。以次隨駕。上具翼善冠衮龍袍。乘輿出協陽門。由建陽門。詣光政門。時偉曰。挾輦槍劍軍。以明政門外先詣待令。何如。上曰。唯。駕由光政門。出明政門由靑陽門。詣春塘臺。通禮跪請降輿。上降輿。時偉曰。侍衛諸臣。當參九卿班。改服後可以進參乎。上曰。依近例爲之。上入幕次。諸臣口傳問安訖。上具翼善冠黑圓領袍。出幕次。通禮跪請乘輿。上乘輿。詣降輿所。通禮跪請降輿。上降輿。詣板位。北向立。引儀唱四拜禮。上行四拜禮。大臣以下亦行四拜禮訖。司香官進跪香案前。三上香訖。引儀唱四拜禮。上行拜禮。大臣以下亦行四拜禮訖。上詣乘輿所。通禮跪請乘輿。上乘輿。詣幕次。通禮跪請降輿。上降輿。入幕次。諸臣口傳問安。少頃。上具翼善冠衮龍袍。出幕次。通禮跪請乘輿。上乘輿。出靑陽門入明政門。由光政門建陽門。入協陽門。仍入大內。諸臣口傳問安訖。以次退出。
정조 6년
壬寅三月十九日辰時。上御誠正閣。右承旨入侍時。右承旨金宇鎭。記事官李祖承。兼春秋金鳳顯。別兼春秋李集斗。以次進伏訖。上曰。近來紀綱解弛。以疏代避。種種有之。甚可駭然。旣有朝禁。則政院何不禁斷。政院事亦可怪也。宇鎭曰。原疏大費辭氣。侵斥喉院。至有壅蔽等說。故臣等方欲陳疏徑出矣。仍命退。承史以次退出。
정조 6년
壬寅三月十九日巳時。上御誠正閣。右副承旨入侍時。右副承旨徐鼎修。假注書趙衍德。記注官金鳳顯。別兼春秋徐龍輔。以次進伏訖。上曰。左承旨右承旨入侍。賤臣承命出。與趙時偉金宇鎭偕入進伏。上曰。今日參班儒生擧案持來。賤臣承命出持入。命鼎修讀奏訖。上曰。九卿進不進擧案持來。賤臣承命出持入。命宇鎭讀奏訖。命退。承史以次退出。
정조 6년
壬寅三月十九日申時。上御誠正閣。奉審承旨入侍時。左副承旨鄭志儉。假注書趙衍德。記注官金健修金鳳顯。以次進伏訖。上曰。承旨牌不進傳旨勿施。仍以出牌牌招事。分付。賤臣承命出傳。上曰。新除授承旨。亦爲牌招事。分付。賤臣承命出傳。上曰。諸承旨牌去來知入。賤臣承命出。回奏曰。左承旨趙時偉。承牌後仍爲申退。右承旨金宇鎭。方入省記。新除承旨金尙集。今已出牌。申應顯方在罷散中。故政院將啓辭云矣。上曰。以新除左承旨修省記。右承旨入侍事。分付。賤臣承命出傳。與金宇鎭偕入進伏。上曰。何如是徑出乎。宇鎭曰。李益運旣有侵斥。則勢不可晏然。以爲陳章徑出矣。命退。承史以次退出。
정조 6년
行都承旨嚴璹藥院直。行左承旨金尙集坐直。右承旨徐有防坐。左副承旨未差。右副承旨黃昇源坐。同副承旨金履禧坐直。注書趙興鎭奉命在外李祖承仕。假注書趙衍德仕直。事變假注書李敬裕藥院直。
정조 6년
金尙集啓曰。大司憲吳載純呈辭。執義兪彦鏶在外。掌令尹長烈金翊休呈辭。持平韓栐呈辭。持平尹行元外處茶時。今日以監察茶時之意。敢啓。傳曰。知道。
정조 6년
金尙集啓曰。吏曹參判鄭一祥。除拜後過三日不爲出肅。依定式推考警責。仍卽牌招察任。何如。傳曰。允。
정조 6년
傳于金尙集曰。不爲仕進承旨許遞。前望單子入之。徐有防落點。
정조 6년
傳于金尙集曰。新除授承旨。牌招察任。
정조 6년
傳于金尙集曰。試官以下入侍。
정조 6년
徐有防。以奎章閣言啓曰。內出冊寶奉謨堂所奉璿源譜略烈聖誌狀御製。移奉于外奎章閣日字。更爲推擇事。命下矣。令日官推擇。則來四月初二日爲吉云。以此日擧行。何如。傳曰。知道。
정조 6년
傳于金尙集曰。下直閫帥守令留待。
정조 6년
備忘記。平安兵使李達秀下直。長弓一張長箭一部片箭一部筒兒一箇賜給。
정조 6년
金尙集啓曰。今三月二十二日。祿都目政事爲之之意。敢啓。傳曰。知道。
정조 6년
金尙集。以成均館官員。以同知館事意啓曰。陞補一年十二抄。逐朔設行。而有過限之事。則當月念間。以限內不得爲之草記事。曾已定式矣。大司成未差。限內不得設行。令政院稟旨擧行。何如。傳曰。允。
정조 6년
金尙集啓曰。因成均館草記。陞補逐朔設行。曾已定式。而大司成未差。限內不得設行。令本院稟旨擧行事。允下矣。大司成未差之代。政官牌招。開政差出。待下批仍卽牌招察任。何如。傳曰。允。
정조 6년
傳于徐有防曰。吏曹參判批下。牌招參政。
정조 6년
徐有防啓曰。行吏曹判書李命植牌不進推考傳旨及參判鄭一祥再牌不進推考傳旨。今方捧入。而開政命下之後。如是違牌。不卽擧行。事甚未安。判書更卽牌招。參判所當竝請牌招。而係是一日三牌。何以爲之。敢稟。傳曰。允。參判更爲牌招。
정조 6년
徐有防啓曰。行吏曹判書李命植再牌不進推考傳旨。今方捧入矣。參判鄭一祥。纔已出牌。判書所當更請牌招。而一日三牌。有傷事體。何以爲之。敢稟。傳曰。更爲牌招。
정조 6년
金尙集。以弘文館言啓曰。本館上番。連日闕直。事甚未安。今日政。新除授玉堂。待下批仍卽牌招。以爲入直之地。何如。傳曰。允。
정조 6년
備忘記。燭刻之作。句句可讀。況以久次間次居魁。合有振淹奬對之擧。抄啓文臣李時秀準職除授。在外正改差。今日政擬入。
정조 6년
以吏曹參議望筒。傳于徐有防曰。以在京人擬入。
정조 6년
有政。吏批。行判書李命植進。參判鄭一祥進。參議未差。右承旨徐有防進。以趙時偉爲吏曹參議。金履正爲副校理。李𡊠爲左尹。李惠祚爲戶曹參議。趙鼎鎭爲兵曹參議。趙鎭明爲繕工奉事。學諭單金潭。
정조 6년
再政。以李時秀爲宗簿正。李曾祜爲工曹正郞。
정조 6년
兵批。判書鄭好仁病。參判蔡弘履入直進。參議趙鼎鎭未肅拜。參知柳誼病。右副承旨黃昇源進。護軍權李穦柳匡國單付。司直金文淳沈有鎭趙鼎鎭李惠祚金宇鎭鄭彦郁單付。副司果柳儞金孝眞單付。
정조 6년
金尙集。以弘文館言啓曰。新除授副校理金履正。時在京畿高陽地。經筵入番事緊。請斯速乘馹上來事。下諭。傳曰。依啓。
정조 6년
金履禧啓曰。明日次對。兩司無進參之員。除在外傳旨未下外。未肅拜呈告人員。竝待開門牌招。何如。傳曰。允。
정조 6년
以獻納李昌漢牌不進罷職傳旨。傳于金履禧曰。只推。
정조 6년
金履禧啓曰。獻納李昌漢。旣有只推之命。一體待開門牌招。何如。傳曰。允。
정조 6년
傳于金履禧曰。禁府時囚。明日開坐。
정조 6년
黃昇源。以刑曹言啓曰。依傳敎。罪人李命業朴巨福池福世。竝放送之意。敢啓。傳曰。知道。
정조 6년
吏曹參判鄭一祥疏曰。伏以。臣罪在溺職。罰止薄罷。縮伏訟愆。日夕兢惶。千萬不意。敍命遽降。除旨隨下。恩旣過望。職是匪分。臣於是。惝怳震惕。莫省攸措。向臣猥膺掌試之命。前席賜對。勉諭丁寧。臣雖無狀。豈敢不感激自勵。思有以仰體聖旨。而緣臣昏劣。不能事事。致使科場不嚴。僨事之罪。固無可言。入啓榜目。所關尤重。而臣之做錯。不但止於一點之誤。凡此辜犯。非比微眚。聖度涵覆。不賜重究。曾未幾何。甄用至此。在臣私義。罙切悚懍。何敢晏然就列。以益其罪戾也。仍念臣遭遇聖明。偏荷恩造。從前叨冒。罔非僥濫。而夷險燥濕。隨分自效。卽臣之區區所自勉。是以有除輒膺。未敢爲辭遜之計。顧玆銓選。爲任最重。臣未曾以是自期。世亦不以是期臣者。未知聖鑑。何取於臣。而遽有此萬萬不敢當之命也。臣半生蔭路。不識朝事。深居窮巷。罕與人接。三班資歷。便同聾瞽。銓序格法。無異墻面。重以性本迃拙。齟齬寡合。病又沈痼。遇事迷錯。持是而參貳政地。排比政注。則決知其强不得矣。況今聖治方隆。群彦林立。合置鑑衡者。何患無人。而今乃夤緣事會。使糠粃在前。寧不有乖於淸朝愼簡之政哉。臣本世祿之裔。至今全保。可幸無罪者。惟以謹守拙分避遠權要八字。爲一副當傳家之規也。臣之不肖。蒙被異渥。乃於夢寐之外。叨此華要之職。今若憑恃寵靈。弁髦素戒。冥行不已。則立致顚踣。必無幸矣。臣之一身狼狽。雖不足恤。而其如玷名器而累聖簡何哉。臣自承是命。夙宵危悸。反復拙量。決難冒膺。惟有瀝血祚免。恭俟誅譴而已。天牌荐降。輒犯違傲。寔出於萬不獲已。肝膈之言非敢飾讓。迫切之懇。未暇緩聲。伏乞聖慈。曲垂矜諒。將臣新授職名。亟行刋改。仍治臣逋慢之罪。以肅朝綱。以安微分。不勝萬幸。臣無任。答曰。省疏具悉。卿其勿辭行公。